Dié 2 oudministers weer in parlement | Netwerk24
Dié 2 oudministers weer in parlement
Deur Sarel van der Walt 16 Mei 2019 17:41
Tina Joemat-Pettersson, die byna vergete voormalige minister van landbou, bosbou en visserye, is een van die ANC-lede wat volgende week as LP na die parlement terugkeer.
Sy was ’n groot vertroueling van oudpres. Jacob Zuma.
Maite Nkoana-Mashabane, wat minister van internasionale betrekkinge en samewerking in Zuma se kabinet was, sal ook weer haar plek in die Nasionale Vergadering inneem.
Nkoana-Mashabane is 35ste op die ANC se lys – net drie plekke laer as Jeff Radebe, minister van energie en die enigste kabinetslid wat onder al die presidente sedert 1994 gedien het.
Joemat-Pettersson is 74ste.
Collen Maine, ANC-jeugligaleier, wat lank ’n stoere Zuma-ondersteuner was, maar later sy gewig agter pres. Cyril Ramaphosa ingegooi het, se naam verskyn 47ste op die ANC-lys. Hy staan ook bekend as “Oros”.
Supra Mahumapelo, vorige Noordwes-premier wat verlede jaar deur die ANC herroep is, is 58ste op die lys. Maine het Mahumapelo verlede jaar daarvan beskuldig dat hy hom aan die omstrede Gupta-familie voorgestel het.
Nóg ’n gesig in die ANC-banke sal wees dié van Barbara Creecy wat tot nou die Gautengse LUR vir finansies was. Daar word bespiegel sy kan die nuwe minister van finansies word wanneer Ramaphosa binnekort sy nuwe, en moontlik kleiner, kabinet aankondig.
Twee adjunkministers, Andries Nel (samewerkende regering en tradisionele sake) en Gert Oosthuizen (sport), se name is nêrens te sien nie.
Creecy se naam is 53ste op die lys.
Tito Mboweni, huidige minister van finansies, wat volgens berigte as minister gaan uittree om in Limpopo te gaan boer, se naam verskyn 22ste op die lys.
Jackson Mthembu, wat tot nou die hoofsweep was en dalk nou ’n minister kan word, is 24ste.
Dr. Gerhard Koornhof, Ramaphosa se parlementêre raadgewer in die vorige parlement, keer ook terug na die Nasionale Vergadering.
Ook nie dié van Kebby Ma­phatsoe (verdediging en militêre veterane), Godfrey Oliphant (minerale bronne) en Hendriëtta Bogopane-Zulu (maatskaplike ontwikkeling) nie.
Senzeni Zokwana, minister van landbou, bosbou en visserye, wat in die 124ste plek op die lys is, Michael Masutha, minister van justisie en korrektiewe dienste, op 131 en Ebrahim Patel, minister van ekonomiese ontwikkeling, op 137 keer ook nie na die NV terug nie.
* Aan die DA-kant word Cilliers Brink, wat tot nou toe ’n burgemeesterskomiteelid in die Tshwane-metroraad in Pretoria was, die eerste keer ’n parlementslid.
Meer oor: Tina Joemat-Pettersson | Anc | Lp's | Politiek | Parlement
Verkopers van strategiese olie gaan gestraf word